นายกรัฐมนตรี พบชาวมีนบุรี ประกาศไม่ยกเลิกบัตรสวัสดิการแห่งรัฐ รับปากดูแล อสม.กว่าล้านคนทั่วประเทศ
นายกรัฐมนตรี พบชาวมีนบุรี ประกาศไม่ยกเลิกบัตรสวัสดิการแห่งรัฐ รับปากดูแล อสม.กว่าล้านคนทั่วประเทศ

พลเอก ประยุทธ์ จันทร์โอชานายกรัฐมนตรี เดินทางต่อจากมัสยิดกมาลุลอิสลาม แขวงทรายกองดิน เขตคลองสามวา พบปะประชาชนกว่า 500 คน บริเวณตลาดมีนบุรี  นายกรัฐมนตรียืนยันว่ารัฐบาลมีนโยบายดูแลประชาชนอย่างเต็มที่ เช่น บัตรสวัสดิการแห่งรัฐจะไม่มีการยกเลิก รวมถึงบริการด้านสาธารณสุขและสวัสดิการอื่นๆ ที่เป็นประโยชน์ต่อประชาชนก็จะทำให้ดีขึ้น 
ขณะเดียวกัน พร้อมดูแล อาสาสาธารณสุขหมู่บ้าน หรือ อสม.  กว่า 1 ล้านคนทั่วประเทศในเร็วๆ นี้ ขณะที่กฎหมายซึ่งออกมาหลายฉบับ รวมถึงแผนแม่บทในยุทธศาสตร์ชาติก็ออกมาเพื่อต้องการพัฒนาและดูแลประชาชน ไม่ได้ออกมาเพื่อสืบทอดอำนาจแต่เพื่ออนาคตที่รัฐบาลต่อไปจะมาสานต่อได้

นายกรัฐมนตรี กล่าวว่า ขณะนี้ต่างชาติกำลังมองดูสถานการณ์ของประเทศไทยอยู่ ขออย่าให้ทุกอย่างกลับไปเป็นเหมือนเดิม เพราะบ้านเมืองจะต้องเรียบร้อย

พร้อมกันนี้ นายกรัฐมนตรีขอสัญญาจากชาวมีนบุรีว่าจะช่วยกันดูแลบ้านเมืองให้เกิดความเรียบร้อยในการเลือกตั้งที่จะต้องเป็นไปด้วยความเรียบร้อยและฝากให้ทุกคนเลือกตั้งให้ดีและตนเองไม่เกี่ยวข้องแต่การเลือกตั้งเป็นเรื่องของประชาชนทุกคน